གཏམ་དཔེ་ནི་སྤྱི་ཚོགས་ཚང་མའི་འཚོ་བ་དངོས་མ་དེ་མཚོན་བྱེད་ཀྱི་གདམས་ངག་ལྟ་བུའི་ཚིག་ཉུང་ལ་དོན་བསྡུས་པ་ཅན་ཞིག་ཡིན་ལ།ཕལ་མོ་ཆེ་ནི་གནའ་བོའི་ཕ་མེས་ཚོའི་ངག་རྒྱུན་ནས་བརྒྱུད་པ་ཞིག་ཡིན།དེ་བཞིན་བོད་མི་རིགས་ཀྱི་གཏམ་དཔེ་ལ་མཚོན་ནའང་བོད་མི་རང་གི་འཚོ་བ་དང་སེམས་ཁམས།གནད་དོན་དང་གླེང་བྱ་གང་དེ་གཞན་དག་ལ་ཐབས་མཁས་པོའི་ཐོག་ནས་བརྡ་སྤྲོད་པ་བྱེད་པའི་གནད་ཚིག་སྟབས་བདེ་ཅན་ཞིག་ཡིན་ལ།བསླབ་བྱ་དང་ཟུར་ཟ་སོགས་གོ་བར་བྱེད་པའི་ཚིག་ནུས་ལྡན་ཞིག་ཀྱང་ཡིན།དེ་བཞིན་བོད་མི་རིགས་ཀྱི་ཐུན་མིན་པའི་རིག་གཞུང་དང་།སྲོལ་རྒྱུན་གྱི་ཆ་ལག་གལ་ཆེན་ཞིག་ཀྱང་གྱུར་ཡོད།བོད་ཀྱི་གཏམ་དཔེ་ཕལ་མོ་ཆེའང་གདོད་མའི་དུས་རབས་ནས་བརྒྱུད་པའི་གདམས་ངག་གི་ཡང་ཞུམ་ལྟ་བུ་ཡིན་ལ།དུས་ཕྱིས་སུ་མཁས་པ་དང་ཤེས་ཡོན་པས་རྩོམ་བཞག་པ་དེ་འདྲའང་ཡོད།ད་ཐེངས་འདིར་སྡེ་དགེའི་ཡུལ་ཁམས་སུ་སྤྱོད་སྲོལ་ཆེ་བའི་གཏམ་དཔེ་འགའ་ཕྱོགས་བསྡུས་སུ་འགོད་རྒྱུ་ཡིན།